# விக்கிப்பீடியா:ஆலமரத்தடி/தொகுப்பு39

## ஒலிபெயர்ப்புக் கையேடும் ஒலித்தல் பற்றிய விளக்கங்களும்

கடந்த சில நாள்களாக *ஒலிபெயர்ப்பு* பற்றிய விவாதத்தில் கலந்துகொள்ள இயலாமற்போயிற்று. மீண்டும் வந்துள்ளேன். :)  
இ.பு.ஞானப்பிரகாசன் ஒலிபெயர்ப்பு பற்றிய ஐயப்பாடு எழுப்பவும், அதைத் தொடர்ந்து நானும் சில விளக்கங்கள் கேட்டேன். செல்வாவும் மயூரநாதனும் தெளிவான பதில் தந்தார்கள். உசாத்துணைகளைப் பரிந்துரைத்தார்கள் (குறிப்பாக, விக்கிப்பீடியா: ஒலிபெயர்ப்புக் கையேடு). ஒலிபெயர்ப்பு பற்றிய விரிவான விவாதம் பல தெளிவுகளைக் கொணர்ந்தது.  
*அத்தெளிவுகளை உள்ளடக்கி **மாதிரி அடைவு (model table)** ஒன்றினை உருவாக்கி அளிக்க முடியுமா?*  
இங்கே, செல்வா செருமானியம், பிரான்சியம், இடாய்ச்சு, இலாத்திரன் போன்றவை பற்றிக் கூறியதைக் குறிப்பிடுகிறேன். கிரந்த ஒலிகளுக்கு செல்வா தரும் குறியீடுகள் சிலவற்றை மெருகூட்டலாம்.  
*தமிழில் ka, kha, ga, gha ஆகிய நான்கு வேறுபாடுகளையும் காட்டலாம். நம் ககரம் ககரமாகவே இருக்க வேண்டும் என்றாலும், அந்த நான்கு வேறுபாடுகளையும் "க "க: 'க 'க: என்று குறிக்கலாம். அதாவது வேற்றுமொழி எழுத்து என்று க்ட்டகானா போல் தெளிவாகக் காட்ட எல்லா வல்லினத்திலும் ஏதேனும் திரிப்புக் குறி காட்டலாம். இப்போதைக்கு என் பரிந்துரை கூடிய மட்டிலும், தமிழ் முறைக்கு ஏற்ப திரித்து எழுதலாம். கூடிய மட்டிலும் கிரந்த எழுத்துக்களைக் குறைத்தோ தவிர்த்தோ எழுதலாம். கூடிய மட்டிலும் கலைச்சொற்களை மொழிபெயர்த்தோ, புத்தாக்கமாகவோ செய்யலாம்.* என்று செல்வா 19 நவம்பர் 2008 இடுகையில் குறிப்பிட்டிருந்தார். ரவி போன்றோரும் அக்கருத்துக்கு ஏற்புத் தெரிவித்திருந்தனர்.  
அதன் பிறகு செல்வா போன்றோர் மாற்றுக் கருத்துகள் தெரிவித்திருக்கலாம். அவற்றை நான் அறியாமலும் இருக்கலாம்.  
இருப்பினும், உருவாக்கப்பட வேண்டிய *மாதிரி அடைவில்* கீழ்வரும் *அளவீடுகள்* (criteria) கடைப்பிடிக்கலாம் என்பது என் கருத்து:  
1) *கூடிய மட்டிலும்* தமிழ் எழுத்துகளைக் கையாள வேண்டும்; கிரந்த எழுத்துகளைத் தவிர்க்க வேண்டும்.  
2) ka, kha, ga, gha ஆகியவற்றிற்கு "க, "க:, 'க, 'க: என்று செல்வா தருவது குழப்பம் வளைவிக்கும். ஏனென்றால் ", ', : என்னும் குறிகளுக்குக் குறிப்பிட்ட பொருள் ஏற்கெனவே உள்ளது. அப்பொருள் குறிக்கப்படுகிறதா என்னும் ஐயம் எழுந்துவிடும். பொதுவாக உள்ள குறியீடுகள் எண்கள் ஆகும். எனவே ka, kha, ga, gha, (ha) என்பவை முறையே க, க<sup>1</sup>,க<sup>2</sup>, க<sup>3</sup>, (க<sup>4</sup>) என அமைந்தால் பொதுமைப் பண்பு காக்கப்படும், குழப்பம் எழாது. கிரந்த எழுத்துகள் அனைத்தையும் இவ்வாறு வகைப்படுத்திவிடலாம். (செல்வா, அல்லது யாராவது அதற்கான பட்டியல் செய்துகொடுங்கள்! :)).  
3) நாடுகளின் பெயர்களைத் தமிழ்ப்படுத்துவதற்கும் மேற்கூறிய அளவீட்டைக் கையாளலாம். எ.டு.: உருசியா, எசுப்பானியா, ஓலாந்து, செருமனி...  
4) மொழிப் பெயர்கள் பெரும்பாலும் "அம்" ("இயம்") என்று முடிகின்றன. ஏற்கெனவே வழக்கில் இருப்பவை: மலையாளம், சிங்களம், ஆங்கிலம், வங்காளம், சமசு(ஸ்)கிருதம், பிராகிருதம், சீனம், கிரேக்கம்; இத்தாலியம், எசுப்பானியம், பிரான்சியம், போன்றவை. "இடாய்ச்சு", "இலத்தீன்" போன்ற விதிவிலக்குகள் தமிழ் முறைக்குள் அடங்கும். நெதர்லாந்து நாட்டில் பேசும் மொழி "டச்சு" என்று (ஆங்கிலப் பாணியில்) அழைக்கப்பட்டது வழக்கம். அதை இனிமேல் "நெதர்லாந்தியம்" என்பதே பொருந்தும். எனவே தமிழ் விக்சனரியில் வருகின்ற "dove" என்னும் சொல்லுக்கு "இடாய்ச்சு" மொழியில் பொருள் தருவது தவறு. அது "நெதர்லாந்திய"த்தில் "செவிடு" என்னும் பொருள்தரும்; "இடாய்ச்சு" (செருமானியம்) மொழியில் அல்ல. காண்க: dove  
5) தமிழ் சொல் வடிவத்தையும் ஒலி அமைப்பையும் *கூடிய மட்டிலும்* மருத்துவம், வேதியியல், இயற்பியல் போன்ற துறைக் கலைச்சொல்லாக்கத்திலும் கடைப்பிடிப்போம்.  
6) செல்வா போன்றோர் இங்கே வழிகாட்டலாம். பிறருடைய கருத்துகளை வரவேற்க வேண்டும். ஆனால் முதல் தேவை **model table (மாதிரி அடைவு)** உருவாக்கல் ஆகும் என்னும் கருத்தை முன்வைக்கின்றேன். நன்றி!--பவுல்-Paul 03:48, 4 ஆகஸ்ட் 2010 (UTC)  
:பல்லோரும் ஏற்கக்கூடிய, தரமான அட்டவணையைத் தர இருக்கின்றேன்.இது பற்றிக் கலந்துரையாடலாம். நான் கா'ந்தி, பா'பு என்று எழுதுவதி பொதுப்பயன்பாட்டுக்கு. மேலொட்டு, கீழொட்டு எழுத இயலாத பொது வழக்குக்கு. இந்திய மொழிகளின் ஒலிகளுக்கு இங்கே நான் தந்துள்ளது ஏற்கனவே இருப்பதின் சிறு மாற்றமே. இன்னும் விரிவாக அனைத்துலக ஒலியன் நெடுங்கணக்குக்கு ஈடான், இங்கு வழங்கக்கூடிய அட்டவணையை இட இருக்கின்றேன் (இங்கும் விக்சனரியிலும்). இதுபற்றி நாம் யாவரும் உரையாடுவது முக்கியம் என நான் சில ஆண்டுகளாகக் கூறிவந்துள்ளேன். இக்குறியீடுகள் பொது மொழிக்கு அல்ல. ஒலிப்புகளைக் காட்ட ஒரு சில இடத்தில் மட்டுமே. ஆக்சிசன் என்பதும், ஐதரசன் என்பது அப்படியேதான் வழங்கும் ஆனால் பிறமொழி ஒலிப்புகளைக் காட்ட வேண்டியிருப்பின் பரிந்துரைக்க வல்ல முறையை IPA குறியீடுகளுக்கு அருகே, நமக்குப் புரியுமாறு எழுதலாம். --செல்வா 15:11, 5 ஆகஸ்ட் 2010 (UTC)  
:: ஞானப்பிரகாசம் கருத்தை கண்டேன். மேற்கூறிய உங்களது கருத்தையும் கண்டேன். நாம் பிறமொழி சொற்களுக்கு அல்லது அறிவியல் சொற்களுக்காக அதன் ஒலிப்பை அறிவதற்காக மட்டுமே அவ்வாறான நான்கு ககரங்களை பயன்படுத்துகிறோம் என்றால், அதற்கு கிரந்த எழுத்துகளையே பயன்படுத்தலாமே. ஏன் புதிதா பல ஒலிப்பு முறையை உருவாக்கி பழையதை மாற்ற வேண்டும். ஒலிப்பை காட்டுவதற்கு மட்டும் கிரந்த எழுத்துக்கள் பயன்படுத்தலாம். அது வேண்டாம் என்றால் நான்கு காவும் வேண்டாம் ஐந்து காவும் வேண்டும். நம்மொழிக்கு ஏற்றாற்போல் ஒரு கா போதுமானது. எதிர்கால தமிழர்கள் தங்கள் மொழியில் பிறமொழி ஒலிப்பு இல்லை என்று ஒன்றும் வெட்க படமாட்டார்கள். தமிழ் தனித்து இருக்கிறது என்று பெருமைதான கொள்வார்கள். தமிழ் மொழி மட்டும் தான் உருப்படியாக எனக்கு தெரியும். நீங்கள் எத்தனை கா குறிப்பிட்டாலும் என்னைப் போன்ற பிற மொழி அறிவு இல்லாதவர்கள் ஒரே 'கா'வில் தான் ஒலிப்பார்கள். --இராஜ்குமார் 15:52, 5 ஆகஸ்ட் 2010 (UTC)
: என்னைப் போன்றோருக்கு க வில் பக்கத்தில் ஒன்று இரண்டு என்று எழுதினால் எங்களால் காவை மாற்றி ஒலிக்க தெரியாது. அவ்வாறு மாற்றி ஒலிக்க எதிர்கால தமிழர்களை கட்டாயப் படுத்த வேண்டும் என்றால், அவ்வாறு குறிப்பிட வேண்டாம் என்றே சொல்வேன். --இராஜ்குமார் 16:02, 5 ஆகஸ்ட் 2010 (UTC)  
ka, kha, ga, gha ஆகியவற்றிற்கு ஆகிய உச்சரிப்புகளை போலவே ta, tha, da, dha, ca, cha, ja, za, போன்ற எழுத்துக்களையும் பற்றி இங்கே குறிப்பிட விரும்புகிறேன். இந்த எழுத்துக்களுக்கு இணையான உச்சரிப்புகளை உருவாக்க குறியீடுகளையோ அல்லது வடிவங்களை மாற்றவோ தேவையில்லை. ஆங்கில அகராதியில் குறிப்பிடுவதைப் போல தமிழில் ஒவ்வொரு வார்த்தையின் உச்சரிப்பை அருகே கொடுக்கலாம். அவ்வாறு செய்வது நீண்ட கால அடிப்படையில் மக்கள் இந்த உச்சரிப்பு வித்தியாசங்களை வேறுபடுத்தி அறிந்துகொள்வார்கள்.
பெருமாள், மும்பை.